
	בס''ד, יום ג' פרשת וארא כ''א טבת תשפ''ה, מאמר שבועי, בסוגיה הלכתית.

	'כיוון התפילה בכותל המערבי'
	בירורי הלכה ופסקי דין אקטואליים, מפי גדולי ופוסקי הדור שליט''א. לעורר לב המעיין, ואין לסמוך על הדברים הלכה למעשה.


וְהָיוּ עֵינַי וְלִבִּי שָׁם כָּל הַיָּמִים
תקציר: סדרת הגיליונות בנושא כיוון התפילה, גיליון מספר 463 'כיוון התפילה'. גיליון 464 'כיוון התפילה בבית הכנסת'. ובהמשך לכך הנושא בגיליון הנוכחי מספר 465 'כיוון התפילה בכותל המערבי'.
בגיליון עומק הפשט מספר 177 בנושא 'האבן שנפלה מהכותל המערבי', התבארו כמה דינים בנושא קדושת הכותל המערבי.

שאלה: מהו כיוון התפילה הנכון ברחבת הכותל המערבי (ראה תרשים ה'), האם יתפלל ישר כנגד הכותל המערבי, או יצדד פניו בדיוק מול מקום קודש הקדשים, והאם יש לחוש משום הטיית עורף כלפי מקום השכינה? במידה וצריך לצדד פניו לקודש הקדשים, האם ידוע לנו היכן מקומו, או לא? לשיטות שצריך לצדד מול 'כיפת הסלע', האם יש לחוש שנראה כאילו משתחווה למסגד? 
ויש בדבר כמה חקירות ושאלות, ויפורטו אחד לאחד, הצדדים והסברות לכאן ולכאן. 
כנגד קודש הקדשים: מבואר במשנה (ברכות דף כח:) היה רוכב על החמור ירד ויתפלל, ואם אינו יכול לירד יחזיר את פניו, ואם אינו יכול להחזיר את פניו, יכוין את לבו כנגד בית קדשי הקדשים. היה מהלך בספינה או בקרון או באסדא, יכוין את לבו כנגד בית קדשי הקדשים. 
עוד מבואר בגמ' (דף ל.) ונפסק בשו''ע (סימן צד סעיף א) היה עומד בחוץ לארץ, יכוין כנגד ארץ ישראל. היה עומד בירושלים, יכוין כנגד בית המקדש. היה עומד בבית המקדש, יכוין את לבו כנגד בית קדשי הקדשים. היה עומד אחורי הכפורת, מחזיר פניו לכפורת.
1. פולמוס מקום המקדש
הסברא לצדד לשמאל: מפורסם ומקובל מאוד שיטת הרדב''ז (חלק ב סימן תרלט, תרצא), הובא בספר הר הקודש (עמוד רלג אות לא), שהדבר ברור ש'אבן השתיה' ומקום קודש הקדשים נמצאת במקום שנקרא כיום 'כיפת הסלע', המכונה בלשונם 'אלסכרא'. ולמרות שמבואר במשנה שגובהה של 'אבן השתיה' ג' אצבעות ועליה הארון נתון, ואילו לדברי הגויים כיום היא גבוהה מהקרקע שלוש קומות, ועולים אליה הרבה מדרגות, הסיבה משום שהגויים חפרו בקרקע הר הבית כמה פעמים כדי להגיע ליסודות, ולכן כיום המפלס של הקרקע הסמוך ל'אבן שתיה', הוא הרבה יותר נמוך ממה שהיה בזמן הבית.
וכן הוכיח הג''ר זלמן קורן שליט''א (מגדולי המומחים בתחום במענה לרבני הילכתא, בספרו בחצרות בית ה', חוברת המעין חלק טז ד עמוד 21), שכיום בזמננו ברור בלי ספק, שתחת 'כיפת הסלע' היה מקום קודש הקדשים, והאריך להביא ראיות על כך, ביניהם גם ההוכחה מגובה פני ההר, ראה תרשים מצורף איך המיפוי לפי שיטתו.
והוכיח מכמה מקומות בדברי הכפתור ופרח עצמו, שכוונתו לשער אחר ששרידיו ניכרים עד היום הזה, והוא במדויק מול כיפת הסלע. והדבר ברור שאין כל קשר בין שער הרחמים לשער שושן שהיה בבית המקדש, והדבר לא נאמר כלל על ידי הכפתור ופרח.

וסיפרו הגויים, שיש מערה מתחת לכיפה, וכשרצו המלכים הראשונים לדעת מה יש בה, הורידו לשם אנשים ומתו, ולכן סתמו אותה בעפר ולא יודעים מה יש שם, ויתכן שנאמר להם שהארון גנוז שם ורצו להוציאו.
וכן היה ידוע בישראל, שהיו מציינים בציורים שונים, כמו בציורים לסוכות וכדומה, את 'כיפת הסלע' כמקום קודש הקדשים, ואם כן יש להתפלל באלכסון לכיוון מקום קודש הקדשים.
הסברא להתפלל ישר: כתב הג''ר משה שטרנבוך שליט''א (מועדים וזמנים חלק ג סימן רכט, תשובות והנהגות כרך ג סימן לט), וכעין זה מבואר בדברי הג''ר שלום שטיינברג זצ''ל (בספרו בית המקדש השלישי קונטרס בסוף הספר), ובקונטרס 'אבן שתיה או אבן הטועים', למרות שאומרים העולם ש'כיפת הסלע' הוא מעל מקום קודש הקדשים ממש, אינו ברור כלל, ויש הוכחות שמקום קודש הקדשים לא היה תחת 'כיפת הסלע', אלא מקום המקדש הוא בשטח הפנוי בין המסגדים 'אל אקצה' ל'כיפת הסלע', ולכן התפללו כל הדורות ברחבת הכותל המערבי ישר, כי הוא בדיוק מכוון ממש למקום המקדש.
ואפשר לומר שמנהג רבבות אלפי ישראל מקדמת דנא להתפלל ישר ברחבת הכותל המערבי, ולא צידדו שמאלה לכיוון הכיפה, הוא הוכחה לכך ו'מסורת' שמקום קודש הקדשים הוא בשטח הפנוי מול רחבת הכותל המערבי. והקב''ה גלגל שיטעו הנכרים לחשוב על מקום 'כיפת הסלע' שהוא 'אבן השתיה', ויבנו את שיקוצם שלא במקום המקדש ממש.
והוכיח כן הג''ר אהרן שמעדרא שליט''א (בשיעורו הנפלא בנושא מקום המקדש בליווי מצגת, מופיע במערכת 'קול הלשון'), מדברי הרד"ק, הכפתור ופרח, האברבנאל, הרדב"ז, האר"י הקדוש, המהרי"ט, ש'כיפת הסלע' אינו מקום קודש הקדשים. ואדרבה להרבה דעות וכך החשבון לפי המידות של הגרא"ח נאה, מבנה הכיפה הוא מחוץ לת"ק אמה של תחום הר הבית. ואם כן מי שמתפלל בקשת וילסון, אם רוצה לדייק יש לו לנטות קצת לימין לצד דרום, למקום המקדש.
ומסופר על יהודי שהגיע להרה''ק רבי יששכר דוב מבעלזא זיע''א, והאדמו''ר בירר אצלו על אבן מסוימת שבולטת באמצע רחבת הכותל המערבי, באחת השורות הגבוהות של הכותל, וכשבא בנו הרה''ק רבי אהרן מבעלזא זיע''א נעמד בדיוק מול אותה אבן והתפלל שם, וזה בדיוק מול השטח הפנוי בהר הבית, שכנראה שם היה בית המקדש. וכן ידוע בשם צדיקי בית לעלוב זיע''א והרה''ק רבי שלומקה מזוועהיל זיע''א שהיו מתפללים מול אותם האבנים עם הבליטה (ראה תמונה), וכנראה שהרגישו ברוח קדשם שזה מול מקום קודש הקדשים.
והוסיף בתשובות והנהגות, שכתוב בעמק המלך (הקדמה פרק ט) בשם רבי משה ויטאל בשם כתבי האריז"ל שיש סודות נוראים שאי אפשר לכותבם, מדוע מקום המקדש פנוי בלי בנין. והרי דבריו נכתבו כאלף שנה אחרי שבנו שם הגויים את הבנין, ומסתמא האריז''ל ראה את המבנים על הר הבית, ובכל זאת כתב שמקום הקודש פנוי בלא בנין, ואם נחפש בהר הבית מקום בלי מבנה שמתאים לשטח הקודש, זה יוצא בדיוק מול הכותל המערבי.
וכתוב בזוהר הקדוש (פרשת פקודי) שכל יסודות בית המקדש נגנזו ולא נאבד מהם אפילו אחד. ואם כן כל שכן ש'אבן השתיה' אינה עימנו אלא נגנזה, וגם לפי דעת החוקרים שבדקו בעומק האדמה באמצעים אלקטרו מגנטיים, הוכח שמקום המקדש הוא בין 'כיפת הסלע' ל'אל אקצה'.
ולשיטת הכפתור ופרח (פרק ו) הובא בספר הר הקודש (עמוד רלג אות לא אות א), מקום קודש הקדשים אינו במסגד 'אל אקצה' אלא מרוחק ממנו לצד צפון. וכלשונו, עוד היום ניכר שער שושן למזרח והוא סגור אבני גזית. ואם תחלק זה הכותל לשלשה חלקים יהיה זה הפתח בחלק הראשון מצד קרן מזרחי דרומי, והיינו בסוף שליש ההר מצד דרום.
וביאר בהר הקודש, שכוונת הכפתור ופרח לשער הרחמים, אשר הוא צפוני מעט לאל אקצה, בערך מול רחבת הכותל המערבי.
לפי שיטה זו, למרות שידוע דברי הרדב''ז, שמקום 'כיפת הסלע' הוא מקום קודש הקדשים והוא 'אבן השתיה', הרי הרדב''ז עצמו כתב שהכותל המערבי הוא כותל המקדש ולא כותל הר הבית, ואם כן אסור להתקרב י''א אמה לכותל, ובזה לא נוהגים כמו הרדב''ז, אז אי אפשר לומר שנוהגים כשיטת הרדב''ז, ולקחת את דבריו רק לחצאין.
ועוד שמצד המציאות יש קושיא על כך שזה ה'אבן שתיה', כי הרי מבואר במשנה (יומא פרק ה משנה ב), ש'אבן שתיה' היתה גבוהה ג' אצבעות, ואילו לדברי הגויים כיום היא גבוהה מהקרקע שלוש קומות, ועולים אליה הרבה מדרגות. עד כאן מדברי התשובות והנהגות.
הסברא לצדד לימין: לשיטת מהר''מ חגיז (בספר אלה מסעי עמוד יז כא), הובא בספר הר הקודש (עמוד רלג אות לא), מקום קודש הקדשים הוא תחת מסגד 'אל אקצה'.
2. נראה כמשתחוה למסגד
הסברא להתפלל ישר: גם אם נניח ש'כיפת הסלע' הוא מקום ה'אבן שתיה', דעת הג''ר יוסף ליברמן זצ''ל (משנת יוסף הלכות בית הכנסת עמוד כד), והג''ר יוסף גינזבורג שליט''א (בית אהרן וישראל קובץ עז עמוד קכה), הטעם שלא נהגו מימות עולם לדקדק ברחבת הכותל המערבי לצדד לשמאל לכיוון 'כיפת הסלע', כיון שהישמעאלים קבעו שם את השיקוץ המשומם המכונה בשם 'כיפת הסלע', ומתפללים שם תיפלותיהם, ויש לו דין של מסגד, ואסור להתפלל לכיוונו, שיהיה נראה כאילו מודה בזה, ואין להשתחוות לכיוונו שלא יהיה נראה כמשתחוה לעבודה זרה. ואפילו אם אין לערבים דין עובדי עבודה זרה, מכל מקום הוא בית תיפלתם ואין לפנות לשם. 
וראיה לכך מהמפורש בגמ' (ברכות דף נט.) שלדעת רבי יהושע בן לוי הרואה את הקשת בענן צריך שיפול על פניו, שנאמר (יחזקאל פרק א פסוק כח) כְּמַרְאֵה הַקֶּשֶׁת אֲשֶׁר יִהְיֶה בֶעָנָן וכו' וָאֶרְאֶה וָאֶפֹּל עַל פָּנַי. ובמערבא חלקו עליו כי נראה כמשתחוה לקשת. 
עוד ראיה לדבר, ממה שנפסק בשו''ע (אורח חיים סימן קיג סעיף ח), המתפלל ובא כנגדו אדם, ויש לו תמונת עבודת כוכבים בידו, והגיע למקום ששוחין בו, לא ישחה אף על פי שלבו לשמים. ורואים מכאן שכל מקום שיש חשש שנראה כמשתחוה לדבר אחר, מתבטל אפילו דין גמור של השתחוויות בתפילות, משום החשש של נראה כמשתחוה לדבר אסור.
ידוע שיטת הדברי יציב (חלק ג יו''ד סימן מ, חלק ו מקדש וקדשיו סימן פג) שמסגד של ישמעאלים יש לו דין של בית עבודה זרה, וגם הסוברים בעבר שמסגד לא היה בית עבודה זרה, כיום כולם יודו שנחשב בית עבודה זרה. ובחסדי שמים הקב''ה השאיר לנו לפליטה את כותל המערבי, ממנה לא זזה שכינה מעולם, כדי שנוכל לקבל בגלות פני השכינה הקדושה.
ולפי דבריו אסור להיכנס למערת המכפלה וקבר שמואל הנביא. וב'כיפת הסלע' בנוסף לאיסור כרת, יש גם איסור כניסה לבית עבודה זרה.
הסברא להתפלל באלכסון: הגר''ש דבליצקי זצ''ל (משוש כל הארץ עמוד 22 הערה יט) דחה את הטענה של 'נראה כמשתחוה למסגד', כיון שתפילה עיקרה בציבור אין בה חשש של חשד. וכן מבואר בגמ' (ראש השנה דף כד:), ונפסק ברמ''א (יו''ד סימן קמא סעיף ד), שברבים לא חיישינן לחשדא. [ויש להעיר מהרמ''א סימן צד סעיף ב שאין לקבוע את ארון הקודש וצד התפילה נגד זריחת השמש כי הוא דרך המינים, הרי שגם ברבים חיישינן לחשדא]. ועוד שהרי מעמד התפילה בכותל המערבי הוא סמוך לכותל ממש, במקום בו לא רואים את המסגד כלל.

והוסיף הגר"א נבנצל שליט"א (בית אהרן וישראל קובץ עט עמוד קלא), שהחשש הזה של 'נראה כמשתחוה למסגד' תמוה ביותר, שהרי כל העולם יודע שהמקום הזה הוא תל תלפיות שכל פיות פונים אליו, ולא בגלל שהוא בית פולחנם, אלא כי הוא מקום בית הבחירה, ועוד שהרי המוסלמים אינם עובדים עבודה זרה, וגם אין בכך מראית העין כאילו הוא מודה בדת שלהם חס ושלום, וחוץ מכך שאדרבה דתינו מחייבת להתפלל לשם, אלא יותר מכך שהרי המוסלמים עצמם מתפללים לכיוון העיר מכה, ואם כן אין כאן אפילו צל של מראית העין. אכן למעשה מטעם אחר סובר הגר''א נבנצל שצריך להתפלל ישר, וכדלהלן.
וכעין זה מבואר במשיב דבר (חלק א סימן י), שאותם המתפללים בבית הכנסת לצד דרום כדי לא להתפלל לצד מזרח שנבנה שם בית עבודה זרה, אין בכך טעם, כי הבית כנסת הוא בית בפני עצמו, ולא צריך לחשוש על מה שמחוץ לכותלי בית הכנסת כי זה רשות אחרת, וכמבואר בשו''ע לגבי אשפה וצואה במקום שנמוך או גבוה עשרה טפחים מהקרקע, שנחשב מקום מיוחד לעצמו. ולכאורה הסברא שכתב המשיב דבר, שייכת גם לגבי הכותל המערבי, שהכותל חוצץ. 
ומוכיח כן בספר מאיר עוז (חלק ד עמוד רג) שהרי כתוב בשו''ע (סימן תקסא סעיף ב) כשרואה בית המקדש, אומר 'בית קדשינו ותפארתנו אשר הללוך בו אבותינו היה לשרפת אש, וכל מחמדנו היה לחרבה' וקורע. וכתב במשנ''ב (ס"ק ו) בשם הב"ח כשרואה את הקובה חייב להשתחוות ולקרוע את בגדיו, מוכח שמותר להשתחוות מול מקום המקדש למרות שיש שם שיקוץ משומם. 
עוד טענו, ש'כיפת הסלע' אינו בכלל מסגד, כי אינו מיועד לתיפלותיהם, וכשמו כן הוא 'כיפת הסלע', כיפה מעל סלע חשוב, שהוא 'אבן השתיה', ואם במקרה הם מתפללים שם הרי זה כאילו מתפללים ברחוב, שאינו מיועד לזה. וגם אם זה מסגד, הרי בפשטות נוקטים להלכה שמסגד אינו נחשב בית עבודה זרה.
3. השכינה שרויה בכותל
הסברא להתפלל ישר: לדעת הג"ר אבגדור נבנצל שליט"א (בית אהרן וישראל קובץ עט עמוד קלא) יש טעם גדול שלא להסתובב לכיוון מקום המקדש כשמתפלל ברחבת הכותל המערבי, כי הכותל הוא המקום שלא זזה ממנו שכינה מעולם ודינו כמפנה עורף לשכינה, ולכן צריך תמיד לעמוד פנים כנגד פנים אל השכינה, ולא להפנות את כתפיו כלפי הכותל.
מובא במשנת יוסף (הלכות בית הכנסת עמוד כד) בשם החתם סופר (יורה דעה סימן רלד) שהשכינה לא זזה מעולם מכותל המערבי אפילו בחורבנה, ומביא את ביאור השפתי כהן על התורה (מגורי האר"י, פרשת בראשית, על הפסוק ויהי האדם לנפש חיה) איך יתכן שבמקום המקדש יש עכשיו בית תורפה של גוים, אלא האמת שירושלים התקפלה וגברה עליה קליפה של שאר ארצות, והגיעה לשם רצועה מארם, ובנו שם את בית התורפה, וחשבו שהם בנו בירושלים. 
ולכן אנחנו לא יודעים אם הקדושה של קודש הקדשים עדיין כמו ימי קדם, כי אולי כעת כשנבנה עליו המסגד, המקום של קודש הקדשים התקפל למקום אחר, ולכן פונים לכותל המערבי, שהשכינה לא תזוז משם לעולם.
[יש לציין שלפי דבריו, לכאורה בטל הראיה שהובא לעיל על פי כתבי האריז''ל, שמקום המקדש פנוי בלא בנין, ומזה הוכיחו שמקום קודש הקדשים הוא בשטח הפנוי בין המסגדים, ולפי זה אין הוכחה, כי הרי לפי דבריו, לא בנו בירושלים אלא בארם, נמצא שבאמת המקום בירושלים פנוי בלא בנין.] 
הסברא להתפלל באלכסון: אף שיש קדושה בכותל, עיקר השראת השכינה הוא במקום קודש הקדשים, ואינו מפנה עורף כיון שרק מסובב קצת באלכסון, ומפורש במשנ''ב בשם האחרונים לגבי ארון הקודש, שרק אם מתפלל בצד ימין של ארון הקודש אסור לו לצדד פניו לכיוון מזרח דרום, אבל בצד שמאל של ארון הקודש, וכן לכאורה גם מול ארון הקודש, אין בעיה של מטה עורף. 
4. נראה כשתי רשויות
הסברא להתפלל ישר: המציאות היא שרוב הציבור מתפלל ישר, ואם כן יש כאן חשש של 'לא תתגודדו' ו'נראה כשתי רשויות', וחשש 'יוהרה' ו'איבה'. וחששות אלו חמורות יותר מהדקדוק בכיוון התפילה המדויק. כמו שהתבאר בגיליון הקודם, שלפי שיטת הגרי"ש אלישיב עדיף להטות לכיוון המדויק, אבל אם הציבור לא מטה, עדיף שלא יטה.
הסברא להתפלל באלכסון: מדויק במשנ''ב (סימן צד ס''ק יא, התבאר בגיליון הקודם) שבהטיה אין חשש של 'נראה כשתי רשויות', ורק במצדד לרוח אחרת מהציבור יש חשש של 'נראה כשתי רשויות'.
5. להר הבית או לקה''ק?
הסברא להתפלל ישר: כתוב בסוגיא בברכות שאם עומד מחוץ להר הבית, מתפלל לכיוון המקדש, והמתפלל ברחבת הכותל המערבי הוא עומד מחוץ להר הבית, כי הרי אנחנו נוקטים שכותל המערבי הוא כותל של ההר ולא כותל של העזרה, אם כן מספיק לצדד לכיוון הר הבית. וכמפורש בירושלמי (ברכות פרק ד הלכה ה) העומדים ומתפללין בירושלים הופכין פניהן כלפי הר הבית, העומדים ומתפללין בהר הבית הופכין פניהן כלפי בית קדשי הקדשים. וכיון שמפורש בירושלמי שמספיק לכוון להר הבית, ואין מבואר בבבלי להיפך מזה, מסתבר שאין בזה מחלוקת בבלי וירושלמי. 
והרי דעת הפרישה (סימן צד ס''ק א) וכך נפסק במשנ"ב (ס''ק ב) שתמיד צריך לעלות רק בדרגה אחת, העומד בחוץ לארץ יכוין לארץ ישראל, העומד בארץ ישראל יכוין לירושלים, העומד בירושלים יכוין לבית המקדש, ורק אם עומד בתוך בית המקדש יתפלל לכיוון קודש הקדשים. וזה הסיבה שהרמב''ם השמיט בבא זו, מכיון שאינו נוגע למעשה, כי הרי אסור באיסור כרת להיכנס להר הבית, ושייך למעשה רק הדין לצדד להר הבית, וגם כשמתפלל ישר הוא בכיוון הר הבית.
ולפי דעת הרדב''ז ש'כיפת הסלע' הוא מקום קודש הקדשים, אם כן הת''ק אמות על ת''ק אמות, הוא גם נגד הכותל המערבי.
ומה שכתוב שהעומד מאחורי בית הכפורת יכוין מול הכפורת, הכוונה רק למי שעומד בתוך י''א אמה המקודשים, אבל אנחנו נמצאים מחוץ לשטח הר הבית, מקום שאין בו קדושה כלל, וממילא אין ענין לכוין למקום קודש הקדשים. 
רוב בתי הכנסת העתיקים בעיר העתיקה (החורבה, רמב"ן, מנחם ציון, תפארת ישראל, ובתי הכנסת הספרדיים, ועוד) שייסדו אותם גדולי עולם אינם מכוונים לעבר מקום המקדש, ונמצא שיש לנו מעשה רב שאין צריך להתפלל לכוון המדויק של מקום המקדש. ויתכן שטעם הדבר כי מספיק לכיוון הר הבית, ולא צריך לכיון קודש הקדשים, ויתכן גם שמספיק כיוון כללי ולא צריך כיוון מדויק (וכפי שהתבאר בגיליונות הקודמים).
הסברא להתפלל באלכסון: כתוב שאם עומד אחורי בית הכפורת יכוין כאילו הוא מול הכפורת, ומסתבר שזה נאמר גם על העומד בכותל המערבי, שצריך לכוין מול הכפורת. 
ומה שבתי הכנסת בעיר העתיקה שייסדו אותם גדולי עולם אינם מכוונים לעבר 'כיפת הסלע', אין להוכיח מזה כלום, כי גם אינם מכוונים ברובם לעבר רחבת הכותל המערבי, ובהכרח הטעם לכך כי בנו את בתי הכנסת לפי הכיוון השולט בבניה של העיר העתיקה, ולא היתה להם אפשרות לבנות לעבר הכיוון המדויק. ואין הכי נמי כאשר מתפללים בבתי הכנסת ובישיבות בעיר העתיקה, צריך להתפלל באלכסון שמאלה לעבר 'כיפת הסלע'.
ומה שטענו שמספיק להתפלל להר הבית, זה אינו כי לא כתוב שהעומד מחוץ לירושלים יכוון להר הבית, אלא למקדש, ופשוט שהכוונה לעזרה וההיכל, ונמצא שלא הרווחנו כלום.
6. מדויק או לכיוון?
הסברא להתפלל ישר: לפי מנהג העולם שהצדיקו הלחם חמודות שמספיק להתפלל לצד ארץ ישראל, הוא הדין בכותל המערבי מספיק צד מקום המקדש, וגם לפי הלבוש שצריך להתפלל באלכסון, עדיין יכול להיות שבכותל מספיק שמתפלל למזרח, כי הרי באירופה זה גם לא מדויק, ובכל זאת מספיק בצד אלכסון.
הסברא להתפלל באלכסון: כבר הכריעו הפוסקים שראוי להתפלל באלכסון בכדי שיהיה מדויק, וגם מה שהתירו באירופה להתפלל לא מדויק, כי לא ידעו בדיוק כיצד יהיה מדויק, אבל כאן שהכל לפנינו, ודאי שהמעלה הגדולה היא, כאשר יתפלל מדויק אל מול מקום 'אבן השתיה'.
7. מנהגי ישראל למעשה
ישר: הכותל המערבי, הוא מקום תפילה אלפי שנים, הכותל ממנו לא זזה שכינה מעולם. המסורת המקובלת שמתפללים לכיוון הכותל ולא מטים לשום צד, ומנהג אבותינו בידינו, וכן הורו ונהגו למעשה הג''ר יוסף שלום אלישיב זצ''ל (עדות נכדו הג''ר אריה אלישיב שליט''א לרבני הילכתא, ציוני הלכה עמוד רנה, ונימק שאנחנו לא יודעים היכן מקום המקדש), והג"ר שלמה זלמן אויערבאך זצ''ל (עדות נכדו הג''ר אהרן גולדברג שליט''א לרבני הילכתא), והגר''ח קניבסקי זצ''ל (עדות נהגו הג''ר ישעיה אפשטיין שליט''א לרבני הילכתא, שמענו כן ראינו עמוד שצח), והג''ר יוסף ליברמן זצ''ל (משנת יוסף הלכות בית הכנסת סימן ה עמוד כג בהערה), והג''ר יעקב ישראל פוזן זצ''ל (נחלת יעקב, ונימק שמא 'אל אקצה' הוא מקום המקדש), והג''ר אבגדור נבנצל שליט''א (בית אהרן וישראל קובץ עט עמוד קלא), והג''ר משה שטרנבוך שליט''א (תשובות והנהגות כרך ג סימן לט), ובפסקי תשובות (סימן צד הערה 2), שאין צורך להתפלל עקום, וכפי שנהגו כל השנים רבבות צדיקים ותלמידי חכמים להתפלל ישר, ויש תמונות עתיקות של צדיקי הדורות שהיו מתפללים ישר, ואין ראיה יותר גדולה מזו, והנח להם לישראל אם אינם נביאים בני נביאים הם. וראה תמונה מצורפת של הגה''ק מצאנז קלויזנבורג זיע''א שמתפלל ישר.
מעט שמאלה: כתב הג''ר שריה דבליצקי זצ''ל (משוש כל הארץ עמוד 21 והערה יט, תפילה כהלכה פרק יב סעיף ד), במפה המצולמת מהאויר, רואים שהמסגד שבתוכו האבן המיוחסת ל'אבן השתיה', שהיה בקודש הקדשים, הוא רחוק מאד מצד שמאל של הכותל המערבי, גם מהחלק של הכותל שבתוך קשת וילסון בשמאל הרחבה, ולמעשה המסגד רחוק בקו אלכסוני שמאלה, והקודמים שהיו תמיד מתפללים ישר לכותל, טעו בטעות אופטית, וחשבו שהמסגד הוא מול הכותל, ולכן אין ראיה מהקודמים שהתפללו ישר. [ועוד יש לומר שהסיבה שהיו מתפללים ישר לגמרי, כי בצד שמאל היו עומדות הנשים כזכור, וממילא אי אפשר היה לצדד שמאלה]. 
ולכן, המדקדק במעשיו ישתדל לצדד קצת באלכסון שמאלה, ובלבד שלא יהיו אחוריו כלפי ארון הקודש שנמצא שם, כדי שלא יפנה עורף חס ושלום למקום השכינה.
אלכסון שמאלה: יש נוהגים למעשה, להתפלל ברחבת הכותל המערבי בנטיה באלכסון שמאלה, כיוון שנוקטים לעיקר כשיטת הרדב''ז וכמסורת הקדומה ש'כיפת הסלע' הוא מקום 'אבן השתיה' אשר בקודש הקדשים. 
בבית כנסת של הרב גץ בתוך מנהרות הכותל הממוקם בדיוק מול מקום אבן השתיה מתפללים ישר, וכן בשער הכותנה שהוא כמעט בדיוק מול 'כיפת הסלע' (מעט צפונה) מתפללים ישר. 
ואילו בכותל הקטן שהוא בהמשך סמוך לשער הברזל, מתפללים באלכסון ימינה (ראה תמונה מצורפת), כי הוא כבר אחרי 'כיפת הסלע'.

